3.3 PREZENTAREA NIVELURILOR COMUNE DE REFERINŢĂ

Elaborarea unui ansamblu de puncte de referinţă comune nu limitează în nici un fel opţiunile pe care le pot avea diferitele sectoare, aparţinând unor culturi pedagogice diferite, în a organiza şi în a descrie sistemul lor de niveluri. Putem spera, de asemenea, că formularea exactă a ansamblului punctelor comune de referinţă, redactarea descriptorilor vor evolua cu timpul, pe măsură ce sunt integrate descrierile corespunzătoare în experienţa statelor membre şi a organismelor competente din domeniu.  


Este, de asemenea, de dorit ca punctele comune de referinţă să fie prezentate în moduri diferite pentru scopuri diferite (vezi 8.3). Pentru anumite scopuri, ar fi adecvat să se rezume totalitatea Nivelurilor de referinţă propuse într-un document de sinteză. O prezentare „globală”, simplificată de acest tip, va facilita comunicarea cu utilizatorii nespecialişti în ceea ce priveşte sistemul şi va da liniile directoare pentru profesori şi pentru conceptorii de programe.


	UTILIZATOR EXPERIMENTAT
	C2
	Poate să înţeleagă, practic fără efort, tot ceea ce citeşte sau aude. Poate să restituie anumite fapte şi argumente din diverse surse scrise sau orale, rezumându-le în mod coerent. Poate să se exprime spontan, foarte fluent şi cu precizie şi poate să distingă nuanţe fine de sens legate de subiecte complexe.

	
	C1
	Poate să înţeleagă o gamă largă de texte lungi şi complicate şi să sesizeze semnificaţiile implicite. Poate să se exprime spontan şi fluent, fără a fi obligat aparent să-şi caute cuvintele. Poate să utilizeze limba cu eficacitate şi cu supleţe în viaţa socială, profesională sau academică. Poate să se exprime, teme complexe, într-un mod clar şi bine structurat, demonstrând că stǎpâneşte instrumentele de organizare, de structurare şi de coeziune a discursului.

	UTILIZATOR INDEPENDENT
	B2
	Poate să înţeleagă ideile principale din texte complexe pe teme concrete sau abstracte, inclusiv în discuţii tehnice în specialitatea sa. Poate să comunice cu un anumit grad de spontaneitate şi de fluenţă, încât conversaţia cu un locutor nativ să nu presupunǎ efort pentru nici unul dintre interlocutori. Poate să se exprime clar şi detaliat asupra unei game largi de subiecte, poate să-şi expună opinia asupra unui subiect de actualitate, prezentând  avantajele şi inconvenientele diferitelor posibilităţi.

	
	B1
	Poate să înţeleagă elementele esenţiale când este folosit un limbaj standard clar pe teme familiare, întâlnite uzual, legate de muncă, şcoală, timpul liber etc. Poate să se descurce în majoritatea situaţiilor survenite în timpul unei călătorii într-o regiune unde este vorbită limba. Poate să producă un discurs simplu şi coerent pe teme familiare şi din domeniile sale de interes. Poate să relateze un eveniment, o experienţă sau un vis, să descrie o speranţă sau un scop şi să expună, pe scurt, argumentele sau explicaţiile  unui proiect sau ale unei idei.

	UTILIZATOR ELEMENTAR
	A2
	Poate să înţeleagă fraze izolate şi expresii frecvent folosite în domenii de interes nemijlocit (de exemplu, informaţii personale şi familiale simple, cumpărături, mediul înconjurǎtor apropiat, activitatea profesională). Poate să comunice în situaţii simple şi obişnuite, care nu solicită decât un schimb de informaţii simplu şi direct referitoare la subiecte familiare şi obişnuite. Poate să descrie, cu mijloace simple, formaţia  sa profesionalǎ, mediul său înconjurǎtor apropiat şi să evoce subiecte care corespund  nevoilor sale imediate.

	
	A1
	Poate să înţeleagă şi să utilizeze expresii familiare şi cotidiene, precum şi enunţuri foarte simple care vizează satisfacerea nevoilor concrete. Poate să se prezinte sau să prezinte pe cineva, poate să formuleze şi să rǎspundǎ la întrebări referitoare la detalii personale, ca de exemplu unde locuieşte, persoane cunoscute, lucruri care-i aparţin etc.. Poate să comunice, într-un mod simplu, cu condiţia ca interlocutorul să vorbească rar şi clar şi să fie cooperant.


Tabelul 1 – Niveluri  comune de competenţe – Scala globală
